Henstilling med henblik på

RÅDETS AFGØRELSE

om ophævelse af afgørelse 2010/284/EF om et uforholdsmæssigt stort underskud i Tjekkiet

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde (TEUF), særlig artikel 126, stk. 12,

under henvisning til henstilling fra Kommissionen og

ud fra følgende betragtninger:

(1) Ved Rådets afgørelse 2010/284/EF af 2. december 2009[1] blev det på grundlag af en henstilling fra Kommissionen besluttet, at der forelå et uforholdsmæssigt stort underskud i Tjekkiet. Rådet konstaterede, at det offentlige underskud forventedes at nå op på 6,6 % af BNP i 2009, dvs. over traktatens referenceværdi på 3 % af BNP, mens den offentlige bruttogæld forventedes at udgøre 35,5 % af BNP i 2009, hvilket er pænt under traktatens referenceværdi på 60 % af BNP[2].

(2) I henhold til artikel 126, stk. 7, i TEUF og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[3] rettede Rådet den 2. december 2009 på grundlag af en henstilling fra Kommissionen en henstilling til Tjekkiet om at bringe situationen med et uforholdsmæssigt stort underskud til ophør senest i 2013. Henstillingen blev offentliggjort.

(3) I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionens ansvar at tilvejebringe de data, der skal benyttes til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab[4].

(4) Når det overvejes, om en afgørelse om et uforholdsmæssigt stort underskud bør ophæves, skal Rådet nå til en afgørelse på grundlag af indberettede data. Desuden bør en afgørelse om eksistensen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden[5].

(5) På grundlag af data fremlagt af Kommissionen (Eurostat) i overensstemmelse med artikel 14 i forordning (EF) nr. 479/2009 efter indberetning fra Tjekkiet før den 1. april 2014 og på grundlag af Kommissionens prognose fra foråret 2014 kan der drages følgende konklusioner:

– Efter at have toppet med 5,8 % af BNP i 2009 er det offentlige underskud i Tjekkiet blevet bragt ned på 1,5 % af BNP i 2013, der var den frist, som Rådet havde fastsat. Denne forbedring har været drevet af konsolideringsforanstaltninger både på udgifts- og indtægtssiden, navnlig af stigninger i indirekte skatter og nedskæringer i de offentlige investeringer.

– Ifølge Tjekkiets konvergensprogram for 2014 forventes det offentlige underskud at vokse til 1,8 % af BNP i 2014 og 2,3 % af BNP i 2015, mens det ifølge Kommissionens prognose fra foråret 2014 forventes at vokse til 1,9 % af BNP i 2014 og 2,4 % af BNP i 2015, baseret på en antagelse om en uændret politik. Underskuddet forventes således at forblive under referenceværdien på 3 % af BNP i løbet af prognoseperioden.

– Den strukturelle saldo, dvs. den konjunkturkorrigerede saldo, minus engangsforanstaltninger og andre midlertidige foranstaltninger, forbedredes med gennemsnitligt 1,4 % af BNP om året mellem 2009 og 2013. Den forventes at forringes med 1 % af BNP i 2014 (til -1,1 % af BNP) og med yderligere 0,8 % af BNP i 2015, baseret på en antagelse om en uændret politik.

– Gældskvoten steg med 11,5 procentpoint mellem 2009 og 2013 til 46 %. Ifølge Kommissionens prognose fra foråret 2014 forventes den offentlige bruttogæld at falde midlertidigt til 44,4 % af BNP i 2014 og at stige til 45,8 % af BNP i 2015.

(6) Rådet minder om, at Tjekkiet fra 2014, dvs. i året efter korrektionen af det uforholdsmæssigt store underskud, er underlagt den forebyggende del af stabilitets- og vækstpagten og bør fastholde sin strukturelle saldo på eller over den mellemfristede målsætning.

(7) I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.

(8) Efter Rådets opfattelse er det uforholdsmæssigt store underskud i Tjekkiet blevet korrigeret, og afgørelse 2010/284/EF bør derfor ophæves —

VEDTAGET DENNE AFGØRELSE:

Artikel 1

Ud fra en samlet vurdering kan det konkluderes, at situationen med et uforholdsmæssigt stort underskud i Tjekkiet er blevet korrigeret.

Artikel 2

Afgørelse 2010/284/EU ophæves.

Artikel 3

Denne afgørelse er rettet til Den Tjekkiske Republik.

Udfærdiget i Bruxelles, den […].

På Rådets vegne

Formand

[1] EUT L 125 af 21.5.2010, s. 36.

[2] Det offentlige underskud og den offentlige bruttogæld i 2009 blev efterfølgende justeret til henholdsvis 5,8 % af BNP og 34,6 % af BNP.

[3] EFT L 209 af 2.8.1997, s. 6.

[4] EUT L 145 af 10.6.2009, s. 1.

[5] I overensstemmelse med specifikationerne om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form af 3. september 2012. Se: http://ec.europa.eu/economy_finance/economic_governance/sgp/pdf/coc/code_of_conduct_en.pdf.